VEGA og Beatbox Concerts præsenterer

**Skæve og iskolde indietoner i VEGA**  *Svenske Shout Out Louds indtager d. 9 april VEGA med deres skæve og 80’er- inspirerede indiepop. Med sig har de et nyt album og den specielle single ”Blue Ice”.*

**Nyt album**

Det er gået næsten to år siden ét af Sveriges største indiepop-bands [Shout Out Louds](http://www.shoutoutlouds.com/) udsendte succespladen *Work* (2010). Men nu er der endelig nyt fra kvintetten, der har en forkærlighed for at mixe lækre melodier med 80’er-referencer samt new wave synths. Bandet er blevet kaldt en skandinavisk pop- udgave af The National. Det nye album, *Optica,* udkommer i slutningen af februar næste år. Shout Out Louds har allerede givet en smagsprøve på det nye album i form af singlen ”Blue Ice”, der kan downloades gratis fra bandets Facebook side [HER](http://www.facebook.com/Shoutoutlouds/app_172261422915404).

**Forgængelig isvinyl**   
Singlen ”[Blue Ice](http://www.youtube.com/watch?feature=player_embedded&v=U9Q88uTdgWY)” blev lanceret som isvinyl i et begrænset oplæg på 10 stk. Udvalgte fans og journalister fik tilsendt et kit med instruktioner, vand og vinylform. Efter seks timer i fryseren havde man et skrøbelig eksemplar af Shout Out Louds nye single.

Kvintteten har selv stået for at producere *Optica* i modsætning til forgængeren *Work*, hvor produceren Phil Ek, der har produceret for Band Of Horses, Fleet Foxes og The Shins, skruede på knapperne. Shout Out Louds har senere lavet en [svensk version](http://www.youtube.com/watch?v=ffi8jAgGMHg) af Band Of Horses kæmpe hit ”Is There A Ghost”   
  
**Lidt á la The Cure**

Shout Out Louds består af Ted Malmros, som er bassist og perkussionist, Carl Von Arbin, som er guitarist, trommeslageren Eric Edman,

multiinstrumentalisten Bebban Stenborg samt Adam Olenius, der er forsanger og guitarist. Olenius vokal er ofte af anmeldere blevet sammenlignet med Robert Smiths fra The Cure til forsangerens store frustration, men som hos The Cure er Shout Out Louds største force kombinationen af glade popmelodier med vemodige tekster og vokal, så sammenligningen er alligevel meget nærliggende.

**Fakta om koncerten**:  
Shout Out Louds (SE)  
9. april kl. 21  
Lille VEGA, Enghavevej 40, 1674 Kbh. V  
Pris: 140 kr. + gebyr – Forsalg starter senere i dag via [www.vega.dk](http://www.vega.dk), Billetlugen og i FONA.  
*For yderligere oplysninger kontakt venligst*

Bettina Balle - Kommunikationsmedarbejder, VEGA, [bb@vega.dk](mailto:bb@vega.dk) - 3326 0959